פינג'אן החזקות

פינג'אן החזקות (באנגלית: Finjan Holdings) היא חברה אמריקאית, שהוקמה במקור בישראל, ומתמקדת ברישוי קניין רוחני. פינג'אן טוענת לבעלות על מספר פטנטים לאבטחת רשתות בארגוניים. בעבר הייתה חברה ציבורית שמניותיה נסחרו בנאסד"ק בסימול FNJN, היא נרכשה על ידי קבוצת Fortress Investment בשנת 2020.

פינג'אן הגישה מספר רב של תביעות משפטיות נגד חברות אבטחת מידע מובילות, בטענה להפרת פטנטים שלה, כולל נגד: סיסקו מערכות, פאלו אלטו נטוורקס, סימנטק, בלו קואט סיסטמס, סופוס, טרנד מיקרו, ESET, BitDefender, צ'ק פוינט, Qualys, Rapid7, Fortinet וחברות נוספות. פעילות המכונה "טרול פטנטים".

הפעילות המקורית של החברה בתחום החומרה והתוכנה נרכשה על ידי חברת M86 Security הבריטית בשנת 2009 (שאחר כך נרכשה בעצמה על ידי חברת Trustwave). פינג'אן ממשיכה להחזיק במספר פטנטים לטכנולוגיות שונות של אבטחת מידע והעניקה רישיונות לפטנטים אלה בין היתר לחברת Trustwave (לשעבר M86). מטה החברה נמצא במזרח פאלו אלטו, קליפורניה.

 היסטוריה 
פינג'אן הוקמה בשנת 1996 על ידי שלמה טובול, יזם סדרתי שהקים את החברה הראשונה שלו, "שני מחשבים", ב-1985 ומכר אותה לחברת אינטל ב-1994, תמורת 20 מיליון דולר. לאחר מכן הוא עבד עבור אינטל זמן מה, לפני שהקים את פינג'אן. בשנת 1998 החליט טובול לגייס לחברה מנכ"ל אמריקאי מנוסה, במטרה לפתח ולהגדיל את פעילות החברה במהירות, ואז עזב כדי להקים קרן הון סיכון משלו בשם ראנוויי (Runway).

מוצרי התוכנה שפיתחה פינג'אן כללו מערכות הגנה לארגונים מפני יישומי אינטרנט עוינים, דוגמת: וירוסים, תולעים, וסוסים טרויאניים.

בשנת 2001 נקלעה החברה לקשיים כלכליים, פיטרה כ-30 מ-70 עובדיה וטובול התבקש על ידי הדירקטוריון להצטרף מחדש לחברה כמנכ"ל. טובול הוביל שינוי אסטרטגי בחברה, במסגרתו פיתחה פינג'אן והוציאה לשוק קווי מוצרים חדשים, ועברה ממוצרים מבוססי-תוכנה למוצרים מבוססי התקני-חומרה. במקביל, שינתה פינג'אן את המודל העסקי שלה, ממודל שהתבסס על מכירות ישירות, למודל המבוסס על עבודה מול ערוצי הפצה בינלאומיים.

בדצמבר 2002 רכשה פינג'אן את הנכסים של חברת הסטארט אפ הישראלית אלכימדיה (Alchemedia), שפיתחה פתרונות לאבטחת מסמכים וניהול זכויות דיגיטלי. חברה שהוקמה ב-1998 על ידי היזם דניאל שרייבר יחד עם דניאל ואנדרו גולדמן, היה לה מרכז פיתוח בבית שמש, ומטה בעיר דאלאס. בשנת 2005, בעקבות חילוקי דעות עם הדירקטוריון, טובול עזב שוב את החברה. הוא הקים מיד אחר כך חברה חדשה בשם יוגי (Yoggie). במקומו מונה אשר פולני למנכ"ל. שתיהן לשנות את המיקוד העסקי.

באוקטובר 2007 אריק בן חמו, לשעבר מנכ"ל ויו"ר 3COM מונה ליו"ר פינג'אן. הוא גם השקיע בחברה באמצעות קרן ההון סיכון שלו - Benhamou Global Ventures.

בנובמבר 2009, פעילות החומרה והתוכנה של פינג'אן נמכרה בעסקת מניות לחברת M86 Security, חברת אבטחת מחשבים שבסיסה היה בקליפורניה והמטה הבינלאומי שלה היה בלונדון. M86 נרכשה לאחר מכן על ידי Trustwave, שעדיין משתמשת בפטנטים הטכנולוגיים של פינג'אן במסגרת הסכם רישוי.

לאחר מכירת הפעילות שלה החברה עדיין החזיקה ברשותה זכויות על כתריסר פטנטים שקיבלה והיא תבע חברות אחרות על הפרת פטנטים אלו. כבר ב-2008 היא ניצחה בתביעהנגד שלוש חברות – סקיור קרומפיוטינג (Secure Computing), וובוושר (Webwasher) וסייברגארד (CyberGuard TSP software). בית המשפט בארצות הברית קבע, כי על השלוש לשלם לפינג'אן 9.2 מיליון דולרים פיצוי על נזקים שנגרמו לה בשל הפרת זכויות יוצרים, ומאוחר יותרב אותה שנה, בית משפט פדרלי העלה את הסכום לכמעט 14 מיליון דולרים.

 משקיעים 
בעלי המניות הראשוניים של פינג'אן כללו את קרנות הון הסיכון בסמר ונצ'ר פרטנרס, בנצ'מרק קפיטל ויזראל סיד פרטנרס והחברות סיסקו מערכות ומיקרוסופט. עד שנת 2002 גייסה החברה כ-30 מיליון דולר. ביוני 2004 גייסה פינג'אן 10 מיליון דולר, ועוד 10 מיליון דולר בפברואר 2006. בנובמבר 2008, החברה קיבלה השקעה נוספת של 22 מיליון דולר, שהביאה את סך ההון שהושקע בפינג'אן מאז הקמתה ל-62 מיליון דולר. ביוני 2013 הפכה פינג'אן לחברה ציבורית הנסחרת בבורסה, עם שווי שוק של 30 מיליון דולר, לאחר שהתמזגה לתוך שלד בורסאי. במאי 2014, נרשמו מניות החברה למסחר בנאסד"ק תחת הסימול "FNJN".

 קניין רוחני וטכנולוגיה 
חברת פינג'אן טוענת שהמציא את הרעיון של אבטחת תוכן פרואקטיבית, עם טכנולוגיית ניתוח תוכן מבוסס התנהגות, טענה שחברות מתחרות רבות שוללות. פטנט זה וטכנולוגיות נוספות נכללו בהסכם רישוי שנחתם עם חברת מיקרוסופט ביולי 2005. באפריל 2009, תיק הקניין הרוחני של פינג'אן כלל פטנטים מוענקים וכאלו הממתינים לאישור בתחומי אבטחה מבוססת התנהגות וניהול זכויות דיגיטליות. ופתרונות המאבטחים רשתות תקשורת נגד ההשפעות של קוד פולימורפי שנועד להסתיר תוכנות זדוניות.
 קישורים חיצוניים 


 הערות שוליים 

קטגוריה:חברות תוכנה ישראליות
קטגוריה:יצרני ציוד תקשורת
קטגוריה:חברות שנסחרו בנאסד"ק
קטגוריה:חברות אבטחת מחשבים ישראליות